અચાનક એના પર એક મોટી જવાબદારી આવી પડે છે અને ભાઈને આખું રાજ્ય સંભાળવું પડે છે. એટલે જ ફિલ્મનું નામ ‘ભરત અને નેનુ’ (હું, ભરત) શપથવિધિના પહેલા શબ્દોમાંથી લેવામાં આવ્યું છે. પણ હવે આ ભાઈની ફિલોસોફી છે કે દેશ-બંધારણના નામના શપથ લીધા હોય તો તેમ થવું જ જોઈએ. શાસકે જનતાને માતા-પિતાની જેમ ટ્રીટ કરવી પડે. જો જનતા કંઈક ખોટું કરતી હોય તો તેને કડકાઈથી સબક શીખવવો પણ પડે. અને રામ રાજ્ય સ્થાપવા માટે ગમે તેની સામે લડવું પડે તો લડી લેવાનું. એક ડ્રીમી યુવાનમાંથી રામ રાજ્ય સ્થાપતા સાચા લીડરની પરીકથા એટલે આ ફિલ્મ.